Diari Oficial de la Generalitat Valenciana


Sumari del DOGV 2922, del 04-02-1997 (1997/839584)

ORDRE de 27 de gener de 1997, de la Conselleria de Cultura, Educació i Ciència, per la qual s'aprova el calendari anual d'exàmens per a l'obtenció de títols per al govern d'embarcacions recreatives de l'any 1997, i el procediment per a l'expedició o renovació dels títols corresponents.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2922

Data del DOGV
:   04-02-1997

Secció del DOGV
:   ALTRES DISPOSICIONS

Número del document
:   1997/839584


Data del document
:   27-01-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 27 de gener de 1997, de la Conselleria de Cultura, Educació i Ciència, per la qual s'aprova el calendari anual d'exàmens per a l'obtenció de títols per al govern d'embarcacions recreatives de l'any 1997, i el procediment per a l'expedició o renovació dels títols corresponents.  
El Reial Decret 1952/1996, de 23 d'agost, sobre traspàs de funcions i serveis de l'administració de l'Estat a la Comunitat Valenciana, en matèria d'ensenyaments nauticoesportius i subaquaticoesportius, del Ministeri d'Administracions Públiques, publicat en el Diari Oficial de la Generalitat Valenciana de data 24 de setembre de 1996 i el Decret 16/1996, de 30 de setembre, del president de la Generalitat Valenciana, pel qual s'assignen a la Conselleria de Cultura, Educació i Ciència determinades competències, publicat en el Diari Oficial de la Generalitat Valenciana de data 8 d'octubre de 1996, atorguen a aquesta conselleria les competències per a la realització i el control d'exàmens d'accés a les titulacions per al govern de les embarcacions recreatives, amb efecte a partir de l'1 d'octubre de 1996.  
L'exercici d'aquestes funcions s'ha de realitzar, com estableix el reial decret esmentat, de conformitat amb els criteris establerts amb caràcter general per la normativa estatal quant al contingut dels programes, tipus de titulació i disseny de les proves. Així es farà, d'acord amb el que estableixen l'Ordre de 31 de gener 1990, del Ministeri de Transports, Turisme i Comunicacions, reguladora dels títols que faculten per al govern d'embarcacions recreatives (BOE de 1990, núm. 43), modificada per l'Ordre de 4 d'octubre de 1991, del Ministeri de Transports, Turisme i Comunicacions (BOE de 1991, núm. 244); la Resolució de 25 de juny de 1990, de la Direcció General de la Marina Mercant, que estableix els criteris dels exàmens (BOE de 1990, núm. 161); la Resolució de 19 de febrer de 1990, de la Direcció General de la Marina Mercant, que estableix els programes (BOE de 1990, núm. 54), i la Resolució de 22 de juny de 1990, de la Direcció General de la Marina Mercant, que estableix el quadre de defectes físics i malalties que constitueixen inutilitat (BOE de 1990, núm. 161).  
D'altra banda, el Decret Legislatiu de 14 de novembre de 1995, del Govern Valencià, pel qual s'aprova el Text Refós de la Llei de Taxes de la Generalitat Valenciana (DOGV núm. 2.636, de 29 de novembre de 1995), estableix en la disposició transitòria que «sense perjudici del que disposen les Corts Valencianes i mentre aquestes no es pronuncien respecte d'això, les taxes meritades per serveis prestats per òrgans que en el moment de l'entrada en vigor d'aquesta llei no han sigut transferits a la Generalitat Valenciana o per funcions que tampoc no han sigut objecte de cessió fins aquell moment, s'atendran a les disposicions vigents en el moment de produir-se la cessió o transferència». En la matèria que ens ocupa seran aplicables les de l'administració central de l'Estat, expressades en la Resolució de 19 de setembre de 1996, de la Direcció General de la Marina Mercant, per la qual es convoquen exàmens ordinaris per a l'obtenció de titulacions per al govern d'embarcacions recreatives (BOE de 1996, número 254) y Circular número 1/95, sobre taxes i exaccions parafiscals de la Direcció General de la Marina Mercant, de data 1 de gener de 1995  
Per això, fent ús de les facultats que em confereix l'article 35.E de la Llei 5/1983, de 30 de desembre, del Govern Valencià (DOGV núm. 138, de 30 de desembre).  
ORDENE   
Article 1  
Aprovar el calendari de celebració dels exàmens per a l'obtenció dels diferents títols per al govern d'embarcacions recreatives que s'estableix en l'annex I d'aquesta ordre.  
Article 2  
Aprovar el procediment per a la sol·licitud d'expedició o renovació dels títols per al govern d'embarcacions recreatives, que es regirà per les bases contingudes en l'annex II de aquesta ordre.  
Article 3  
Les bases imposables i els tipus de gravamen aplicables en cada cas seran :  
a) Drets d'examen per a l'accés a les titulacions per al govern d'embarcacions recreatives, segons el següent detall:  
Capità de Iot 10.000 PTA.  
Patró de Iot 8.000 PTA.  
Patró d'Embarcacions Recreatives 6.000 PTA.  
b) Expedició, renovació i revalidació de títols, segons el següent detall:  
Capità de Iot 12.110 PTA.   
Patró de Iot 3.000 PTA.   
Patró d'Embarcacions Recreatives 3.000 PTA.   
Renovacions i revalidacions 3.000 PTA.   
DISPOSICIÓ ADDICIONAL  
En tot allò no previst en aquesta ordre serà d'aplicació la normativa estatal en la matèria.  
DISPOSICIONS FINALS  
Primera  
Es faculta el director general de l'Esport per a dictar les normes necessàries per al desenvolupament i l'execució d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana  
Tercera  
Contra aquesta ordre, que posa fi a la via administrativa, es podrà interposar recurs contenciós administratiu en el termini de dos mesos, a comptar des del dia de la seua publicació, segons l'art. 58.3 de la Llei de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del mencionat recurs requerirà comunicació prèvia a la Conselleria de Cultura, Educació i Ciència.  
Tot això, de conformitat amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 27 de gener de 1997  
La consellera de Cultura, Educació i Ciència,  
MARCELA MIRÓ PÉREZ  
ANNEX I  
Bases per què es convoca el calendari anual d'exàmens   
de l'any 1997 per a l'obtenció de títols per al govern   
d'embarcacions recreatives  
1. Es convoquen els següents exàmens per província:  
Província d'Alacant  
21/22 de febrer Capità de Iot  
 Patró de Iot  
 Patró d'Embarcacions Recreatives  
22 de març Patró d'Embarcacions Recreatives  
13/14 de juny Capità de Iot  
 Patró de Iot  
 Patró d'Embarcacions Recreatives  
13 de setembre Patró d'Embarcacions Recreatives  
Província de Castelló  
11/12 d'abril Capità de Iot  
 Patró de Iot  
 Patró d'Embarcacions Recreatives  
22 de novembre Patró d'Embarcacions Recreatives  
Província de València  
18/19 d'abril Capità de Iot  
 Patró de Iot  
 Patró d'Embarcacions Recreatives  
4/5 de juliol Capità de Iot  
 Patró de Iot  
 Patró d'Embarcacions Recreatives  
25 d'octubre Patró d'Embarcacions Recreatives  
12/13 de desembre Capità de Iot  
 Patró de Iot  
 Patró d'Embarcacions Recreatives  
2. Normes generals  
Els exàmens, els farà el tribunal que es constituïsca, de conformitat amb allò establert en l'article 8 de l'Ordre de 31 de gener 1990, del Ministeri d'Obres Públiques, Transports i Medi Ambient, reguladora dels títols que faculten per al govern d'embarcacions recreatives (BOE de 1990, núm. 43).  
3. Sol·licituds  
Els candidats empraran els següents documents: models 1, 2 o 3 i imprès de pagaments, inclosos en el sobre de sol·licitud d'admissió a examen per a l'obtenció dels títols per al govern d'embarcacions recreatives, que estarà disponible al públic a les oficines d'informació de la Conselleria de Cultura, Educació i Ciència, (sítia a l'av. del Campanar, 32 de València i a les direccions territorials de Cultura i Educació d'Alacant (sítia a l'av. d'Aguilera, 1 planta 8ª, d'Alacant), Castelló (sítia a l'av. del Mar, 23, de Castelló) i València (sítia a l'av. de Navarro Reverter, 2 de València) també al Centre dels Esports del Mar (sítia a l'av. d'Aguilera, 1 planta 6ª d'Alacant).  
3.1 En el sobre caldrà incloure els següents documents:  
a) Dues fotografies recents i originals semblants a les exigides per al Document Nacional d'Identitat, al dors de les quals figuraran el nom, els cognoms i el número del Document Nacional d'Identitat; una d'aquestes haurà d'enganxar-se al model 1, 2 o 3 que corresponga.  
b) Una fotocòpia compulsada o confrontada del Document Nacional d'Identitat.  
c) Un exemplar per a l'administració de imprès de pagaments dels títols per al govern d'embarcacions recreatives, amb certificació mecànica o firma autoritzada de l'entitat col·laboradora de l'ingrés de la quantia de la taxa corresponent als drets d'examen per a cada titulació establerts en l'article tercer d'aquesta ordre.  
d) Un certificat mèdic oficial expedit per facultatiu, ajustat a les normes contingudes en la Resolució de 22 de juny de 1990, de la Direcció General de la Marina Mercant (BOE de 1990, número 161), que estableix el quadre de defectes físics, o bé el certificat d'examen de l'última convocatòria a què s'hagueren presentat.  
e) Una autorització paterna o del tutor/a, o un altre document acreditatiu, per a aspirants d'edat compresa entre 16 i 18 anys.  
f) Una fotocòpia compulsada o confrontada del títol que cal revalidar (quan corresponga).  
3.2 Per a l'obtenció del títol de Patró de Iot es presentarà a més a més fotocòpia compulsada o confrontada del títol de Patró d'Embarcacions Recreatives.  
3.3 Per a l'obtenció del títol de Capità de Iot es presentarà a més a més fotocòpia compulsada o confrontada del títol de Patró de Iot.  
4. Presentació de sol·licituds  
Les sol·licituds per a prendre part en l'examen podran presentar-se directament al Centre dels Esports del Mar, en el Registre General de la Conselleria de Cultura, Educació i Ciència, a les direccions territorials de Cultura i Educació, o als llocs indicats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El Centre dels Esports del Mar les remetrà al tribunal d'examen una vegada constituït aquest.  
5. Termini de presentació de sol·licituds  
El termini de presentació de sol·licituds s'iniciarà per a cada convocatòria un mes natural abans de la data d'examen i finalitzarà per a cada convocatòria 15 dies naturals abans de la data indicada d'examen. Amb excepció de les convocatòries de 21 i 22 de febrer a Alacant el termini per a les quals acabarà el dia 14 de febrer de 1997.  
6. Desenvolupament de les proves  
El lloc de realització dels exàmens, l'anunciarà el president del tribunal al tauler d'anuncis de la Conselleria de Cultura, Educació i Ciència, en les direccions territorials de Cultura i Educació, d'Alacant, Castelló i València i en el Centre dels Esports del Mar, una vegada acabat el termini de presentació de sol·licituds. El desenvolupament de les proves es regirà per allò establert en l'article vuitè de l'Ordre de 31 de gener 1990, del Ministeri de Transports, Turisme i Comunicacions, reguladora dels títols que faculten per al govern d'embarcacions recreatives (BOE de 1990, núm. 43), i s'adaptaran al programa establert en l'annex IV de la Resolució de 19 de febrer de 1990, de la Direcció General de la Marina Mercant, que estableix els programes (BOE de 1990, número 54).  
Els aspirants hauran de presentar-se al lloc de celebració de l'examen, amb les següents coses:  
- DNI, original i vigent  
- Títol original, en el cas de revalidacions  
- Estris d'escriptura (llapis, bolígraf, goma d'esborrar, etc.), transportador, regle, esquadra o cartabò i compàs. Així mateix s'autoritzarà l'ús de calculadores senzilles, però no es permetrà l'ús de calculadores científiques i/o programables, agendes electròniques, ni ordinadors personals.  
7. Tribunal  
Els membres del tribunal que han de jutjar les proves seran nomenats pel director general de l'Esport, per a cadascun dels exàmens convocats.  
Els membres dels tribunals i el personal auxiliar de l'examen tindran dret a l'abonament d'indemnitzacions per assistències, d'acord amb allò que preveu el Decret 200/85, de 23 de desembre, modificat pel Decret 79/1995, de 16 de maig, del Govern Valencià; a l'efecte del qual els tribunals es classificaran per analogia amb les corresponents als diferents grups de titulació que s'indiquen en l'annex IV del decret esmentat.  
8. Resultat dels exàmens i reclamacions  
Finalitzats els exàmens i una vegada realitzada la correcció pel tribunal corresponent, els resultats es publicaran al tauler d'anuncis de la Conselleria de Cultura, Educació i Ciència, en les direccions territorials de Cultura i Educació, d'Alacant, Castelló i València i en el Centre dels Esports del Mar.  
Els candidats disposaran d'un termini d'un mes -comptador des del dia de la publicació oficial dels resultats- per a interposar recurs ordinari davant el president del Tribunal d'examen. Ho hauran de comunicar per escrit al Centre dels Esports del Mar de la Generalitat Valenciana, segons l'establert en l'article 114 i següents de la Llei de Règim Jurídic de les Administracions Públiques i del Procediment Administratiu Comú.  
ANNEX II  
Bases per què s'estableix el procediment de la sol·licitud   
d'expedició/de renovació dels títols per al govern   
d'embarcacions recreatives.  
1. Normes generals  
L'expedició i la renovació dels títols per al govern d'embarcacions recreatives, es realitzarà de conformitat amb els criteris establerts amb caràcter general per la normativa estatal citada al preàmbul d'aquesta ordre.  
2. Sol·licituds  
Els interessats hauran de fer servir els següents documents: model 4, i imprès de pagaments, inclosos en el sobre de sol·licitud d'expedició/de renovació dels títols per al govern d'embarcacions recreatives, que estarà disponible per al públic a les oficines d'informació de la Conselleria de Cultura, Educació i Ciència (sítia a l'av. del Campanar, 32 de València i a les direccions territorials de Cultura i Educació, d'Alacant (sítia a l'av. d'Aguilera, 1 planta 8ª, d'Alacant), Castelló (sítia a l'av del Mar, 23, de Castelló) i València.(sítia a l'av. de Navarro Reverter, 2, de València ) també al Centre dels Esports del Mar (sítia a l'av. d'Aguilera, 1 planta 6ª, d' Alacant).  
2.1 A la sol·licitud caldrà adjuntar els següents documents:  
a) Una fotografia recent i original semblant a l'exigida per al document nacional d'identitat, en el dors de la qual figurarà el nom, els cognoms i el número del Document Nacional d'Identitat.  
b) Una fotocòpia compulsada o confrontada del Document Nacional d'Identitat.  
c) Un certificat original de l'examen amb la qualificació d'apte/a.  
d) Una fotocòpia del títol que cal revalidar (només renovacions)  
e) Un exemplar per a l'administració de la sol·licitud d'expedició/de renovació dels títols per al govern d'embarcacions recreatives, amb certificació mecànica o firma autoritzada de l'entitat col·laboradora. El preu de l'expedició/la renovació per a cada titulació és l'establert en l'article tercer d'aquesta ordre.  
f) Un certificat mèdic oficial expedit per facultatiu, ajustat a les normes contingudes en la Resolució de la Direcció General de la Marina Mercant de 22 de juny de 1990 (BOE de 1990, número 161), que estableix el quadre de defectes físics (només renovacions).  
g) Per a l'obtenció del títol de Patró de Iot i Capità de Iot es presentarà, a més, el certificat dels dies de mar corresponents, expedit pel delegat perifèric de la Direcció General de la Marina Mercant, segons la Resolució de 8 d'octubre de 1990, de la Direcció General de la Marina Mercant, per la qual es dicten les normes per a la realització dels dies de mar exigibles per a l'obtenció dels títols per al govern d'embarcacions recreatives (BOE de 1990 núm. 250).  
3. Presentació de sol·licituds  
Les sol·licituds podran presentar-se directament al Registre General de la Conselleria de Cultura, Educació i Ciència, a les direccions territorials de Cultura i Educació, o als llocs indicats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Termini de presentació de sol·licituds  
No hi ha un termini establert, es pot formalitzar la sol·licitud qualsevol dia hàbil, si bé l'expedició dels títols i targetes corresponents es realitzarà aproximadament amb una periodicitat mensual.